S-945/2007

Mál þetta, sem dómtekið var í dag, er höfðað samkvæmt ákæru útgefinni af

lögreglustjóranum á höfuðborgarsvæðinu 7. júní 2007 á hendur H-kvk-þgf R-kvk-þgf A-kvk-þgf, kt. [...], Digranesheiði 34, Kópavogi, fyrir eftirtalin brot gegn umferðarlögum og almennum hegningarlögum:

1. Fyrir umferðarlagabrot með því að hafa aðfaranótt miðvikudagsins 2. ágúst 2006, ekið bifreiðinni RA-175 vestur Stekkjarbakka í Reykjavík, án þess að hafa öðlast ökuréttindi og með 101 kílómetra hraða á klukkustund eftir vegarkafla við Hamrastekk þar sem leyfilegur hámarkshraði er 50 kílómetrar.

2. Fyrir rangar sakargiftir með því að hafa, þegar lögregla hafði afskipti af ákærðu í tilviki því sem lýst er í 1. lið ákærunnar gefið upp nafn og kennitölu systur sinnar, H-kvk-ef S-kvk-ef A-kvk-þgf, kennitala [...], ritað nafn hennar undir lögregluskýrslu og komið því til leiðar að H-kvk-nf S-kvk-nf var með bréfi lögreglustjórans í Reykjavík, dags. 11. ágúst 2006, sökuð um ökuhraðabrotið og boðið að ljúka málinu með greiðslu sektar og sviptingu ökuréttar.

Eru brot ákærðu samkvæmt 1. lið talin varða við 1. mgr. 37. gr. og 1. mgr. 48. gr., sbr. 100. gr. umferðarlaga nr. 50/1987, með áorðnum breytingum, og samkvæmt 2. lið við 1. mgr. 148. gr. almennra hegningarlaga nr. 19/1940, með áorðnum breytingum.

Þess er krafist að ákærða verði dæmd til refsingar og sviptingar ökuréttar samkvæmt 101. gr. umferðarlaga nr. 50/1987, sbr. 25. gr. laga nr. 44/1993.

Verjandi ákærðu krefst vægustu refsingar er lög leyfa og málsvarnarlauna.

Aðfaranótt miðvikudagsins 2. ágúst 2006 ók ákærða bifreiðinni RA-175 vestur Stekkjarbakka í Reykjavík. Höfðu lögreglumenn afskipti af akstri hennar vegna of hraðs aksturs, en lögregla mældi hraða bifreiðarinnar 101 km á klst. á vegarkafla þar sem hámarkshraði var 50 km. á klst. Við það tilefni gaf hún upp nafn og kennitölu systur sinnar, H-kvk-ef S-kvk-ef A-kvk-ef. Í framhaldi var systur ákærðu sent bréf þar sem henni var boðið að ljúka málinu með greiðslu sektar. Ákærða mætti þá á lögreglustöð og greindi frá því að hún hafi verið ökumaður bifreiðarinnar umrætt sinn og að hún ekið bifreiðinni án þess að hafa öðlast ökuréttindi.

Fyrir dómi við meðferð málsins játaði ákærða skýlaust háttsemi sína. Gerði hún grein fyrir atvikum umrætt sinn, sem að öllu leyti eru í samræmi við gögn málsins og ákæru í málinu. Með vísan til þess liggur að mati dómsins fyrir að ákærða hafi framið þau brot sem í ákæru greinir og er háttsemin þar rétt heimfærð til refsiákvæða.

Ákærða er fædd í október 1989. Hefur hún ekki áður sætt refsingu svo kunnugt sé. Með vísan til sakaferils ákærðu og þeirra brota er hún hefur verið sakfelld fyrir greiði ákærða 50.000 krónur í sekt til ríkissjóðs að viðlagðri vararefsingu í 4 daga. Þá þykir í ljósi aldurs hennar, sakaferils og framferðis hennar í kjölfar brotsins óhætt að fresta að öðru leyti ákvörðun refsingar ákærðu skilorðsbundið, með þeim hætti er í dómsorði er kveðið á um.

Með vísan til lagaákvæða í ákæru er ákærða svipt ökurétti í einn mánuð frá uppkvaðningu dómsins að telja.

Ákærða greiði málsvarnarþóknun skipaðs verjanda, með þeim hætti er í dómsorði greinir, en engan annan sakarkostnað hefur leitt af málinu.

Af hálfu ákæruvaldsins var málið flutt af H-kvk-þgf M-kvk-þgf S-kvk-þgf fulltrúa lögreglustjórans á höfuðborgarsvæðinu.

D ó m s o r ð:

Ákærða, H-kvk-nf R-kvk-nf A-kvk-nf, greiði 50.000 króna sekt til ríkissjóðs innan fjögurra vikna frá uppkvaðningu dóms þessa að telja en sæti ella fangelsi í 4 daga. Að öðru leyti er frestað ákvörðun refsingar ákærðu og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærða er svipt ökurétti í 1 mánuð frá uppkvaðningu dómsins að telja.

Ákærða greiði málsvarnarþóknun skipaðs verjanda síns, B-kk-ef N-kk-ef, hæstaréttarlögmanns, 62.250 krónur að meðtöldum virðisaukaskatti.

S-kk-nf S-kk-nf.